nibzard/narodne-novine-full-text-markdown huggingface dataset:
## Rješenje o odobrenju osnivanja i upravljanja zatvorenim investicijskim fondom Kapitalni fond zatvoreni investicijski fond d.d. Zagreb

### NN 13/1999 (5.2.1999.), Rješenje o odobrenju osnivanja i upravljanja zatvorenim investicijskim fondom Kapitalni fond zatvoreni investicijski fond d.d. Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

Komisija za vrijednosne papire Republike Hrvatske sukladno odredbama
članka 2., 3, 4., 39., 40., 41. i 50. stavka 1. Zakona o investicijskim
fondovima ("Narodne novine" br. 107/95) i odredbi članka 12. stavak 1.
točka 2. Zakona o izdavanju i prometu vrijednosnim papirima ("Narodne novine"
br. 107/95.), rješavajući zahtjev društva za upravljanje investicijskim
fondovima HRVATSKO MIROVINSKO INVESTICIJSKO DRUŠTVO d.o.o. Zagreb, Mihanovićeva
3, za odobrenje osnivanja i upravljanja zatvorenim investicijskim fondom
KAPITALNI FOND d.d. donosi

## **RJEŠENJE**

### **O ODOBRENJU OSNIVANJA I UPRAVLJANJA ZATVORENIM INVESTICIJSKIM FONDOM**

1. Odobrava se osnivanje i upravljanje zatvorenim investicijskim fondom:
KAPITALNI FOND zatvoreni investicijskih fond d.d. Zagreb, Mihanovićeva
3, na temelju predočenog statuta i prospekta fonda.

2. Odobrava se izbor depozitne banke Privredna banka Zagreb d.d. Zagreb,
Račkoga 6, temeljem ugovora sklopljenog između HRVATSKOG MIROVINSKOG INVESTICIJSKOG
DRUŠTVA d.o.o. Zagreb, Mihanovićeva 3 i Privredne banke Zagreb d.d. Zagreb,
Račkoga 6, a u svezi obavljanja poslova sukladno odredbi članka 51. Zakona
o investicijskim fondovima.

3. HRVATSKO MIROVINSKO INVESTICIJSKO DRUŠTVO d.o.o. Zagreb, Mihanovićeva
3, kao društvo za upravljanje zatvorenim investicijskim fondom KAPITALNI
FOND zatvoreni investicijski fond d.d., ima obvezu objaviti statut i prospekt
fonda u roku od sedam dana od dana donošenja ovog rješenja u "Narodnim
novinama" i jednim dnevnim novinama.

4. Ovo rješenje objavljuje se u "Narodnim novinama".

Klasa: UP/I-450-08/98-01/144
Urbroj: 567-02/99-03
Zagreb, 26. siječnja 1999.

Predsjednik Komisije
**Ivica Smiljan,** v. r.

Rješenje, NN 13/1999-303
## Rješenje o odbijanju zahtjeva za odobrenje prospekta o izdavanju dionica privatnim izdanjem trgovačkom društvu Osiguranje Zagreb d.d. Zagreb

### NN 13/1999 (5.2.1999.), Rješenje o odbijanju zahtjeva za odobrenje prospekta o izdavanju dionica privatnim izdanjem trgovačkom društvu Osiguranje Zagreb d.d. Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

Sukladno odredbama članka 12. stavka 1. točke 2. i članka 20. stavka
1. i 2. Zakona o izdavanju i prometu vrijednosnim papirima ("Narodne novine",
broj 107/95 i 142/98), Komisija za vrijednosne papire Republike Hrvatske,
temeljem zahtjeva trgovačkog društva OSIGURANJE ZAGREB d.d., Zagreb, Ožegovićeva
16, za odobrenje prospekta o izdavanju dionice serije "D" privatnim izdanjem,
na izvanrednoj sjednici održanoj dne 28. siječnja 1999. godine donijela
je sljedeće

## **RJEŠENJE**

### **O ODBIJANJU ZAHTJEVA ZA ODOBRENJE PROSPEKTA O IZDAVANJU DIONICA PRIVATNIM IZDANJEM**

1. Trgovačkom društvu OSIGURANJE ZAGREB d.d., Zagreb, Ožegovićeva 16,
odbija se zahtjev za odobrenje prospekta o izdavanju 14.268 redovnih dionica
serije "D" privatnim izdanjem, ukupne vrijednosti 5.707.200,00 kuna, nominalne
vrijednosti 400,00 kuna po dionici.

2. Ovo rješenje objavit će se u "Narodnim novinama".

Klasa: UP/I-450-08/98-01/145
Urbroj: 567-01/98-8
Zagreb, 29. siječnja 1999.

Predsjednik Komisije
**Ivica Smiljan,** v. r.

Rješenje, NN 13/1999-304
## Odluka o raspuštanju Gradskog vijeća Grada Garešnice

### NN 14/1999 (8.2.1999.), Odluka o raspuštanju Gradskog vijeća Grada Garešnice

# **VLADA REPUBLIKE HRVATSKE**

Na temelju članka 81. stavka 1. točke 4. Zakona o lokalnoj samoupravi
i upravi ("Narodne novine", br. 90/92, 94/93 i 117/93) i članka 30. stavka
2. Zakona o Vladi Republike Hrvatske ("Narodne novine", broj 101/98), Vlada
Republike Hrvatske je na sjednici održanoj 4. veljače 1999. godine donijela

## **ODLUKU**

### **O RASPUŠTANJU GRADSKOG VIJEĆA GRADA GAREŠNICE**I.

Raspušta se Gradsko vijeće Grada Garešnice, a vijećnicima Gradskog vijeća
prestaje mandat.

II.

Vlada Republike Hrvatske imenovat će posebnim rješenjem povjerenika
Vlade Republike Hrvatske u Gradu Garešnici.

III.

Povjerenik Vlade Republike Hrvatske preuzima sve ovlasti Gradskog vijeća,
gradonačelnika i Gradskog poglavarstva Grada Garešnice.

IV.

Danom stupanja na dužnost povjerenika Vlade Republike Hrvatske prestaje
dužnost zamjeniku gradonačelnika, koji sada obnaša dužnost nositelja izvršne
vlasti.

V.

Sredstva za rad povjerenika Vlade Republike Hrvatske osiguravaju se
u gradskom proračunu.

VI.

Ova Odluka stupa na snagu danom objave u "Narodnim novinama".

Klasa: 015-01/99-01/03
Urbroj: 5030109-99-1
Zagreb, 4. veljače 1999.

Predsjednik
**mr. Zlatko Mateša, v. r.**

Odluka, NN 14/1999-306
## Odluka o raspisivanju izbora za Gradsko vijeće Grada Garešnice

### NN 14/1999 (8.2.1999.), Odluka o raspisivanju izbora za Gradsko vijeće Grada Garešnice

# VLADA REPUBLIKE HRVATSKE

Na temelju članka 4. stavka 1. Zakona o izborima članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", br. 90/92 i 59/96) i članka 30. stavka 2. Zakona o Vladi
Republike Hrvatske ("Narodne novine", broj 101/98), Vlada Republike Hrvatske
je na sjednici održanoj 4. veljače 1999. godine donijela

## **ODLUKU**

### **O RASPISIVANJU IZBORA ZA GRADSKO VIJEĆE GRADA GAREŠNICE**I.

Raspisuju se izbori za članove Gradskog vijeća Grada Garešnice.

II.

Za dan provedbe izbora određuje se nedjelja, 21. ožujka 1999. godine.

III.

Ova Odluka stupa na snagu danom objave u "Narodnim novinama".

Klasa: 015-01/99-03/02
Urbroj: 5030109-99-1
Zagreb, 4. veljače 1999.

Predsjednik
**mr. Zlatko Mateša,** v. r.

Odluka, NN 14/1999-307
## Rješenje o imenovanju povjerenika Vlade Republike Hrvatske u Gradu Garešnici

### NN 14/1999 (8.2.1999.), Rješenje o imenovanju povjerenika Vlade Republike Hrvatske u Gradu Garešnici

# VLADA REPUBLIKE HRVATSKE

Na temelju članka 82. stavka 1. Zakona o lokalnoj samoupravi i upravi
("Narodne novine", br. 90/92, 94/93 i 117/93) i članka 30. stavka 4. Zakona
o Vladi Republike Hrvatske ("Narodne novine", broj 101/98), Vlada Republike
Hrvatske je na sjednici održanoj 4. veljače 1999. godine donijela

## **RJEŠENJE**

### **O IMENOVANJU POVJERENIKA VLADE REPUBLIKE HRVATSKE U GRADU GAREŠNICI**

1. Povjerenikom Vlade Republike Hrvatske u Gradu Garešnici imenuje se
Mato Rijetković.

2. Povjerenik Vlade Republike Hrvatske dužan je početi obnašati dužnost
povjerenika Vlade Republike Hrvatske danom objave ovog Rješenja.

3. Povjerenik Vlade Republike Hrvatske za svoj rad odgovara Vladi Republike
Hrvatske.

4. Povjerenik Vlade Republike Hrvatske podnosi izvješće o svom radu
Vladi Republike Hrvatske putem Ministarstva uprave.

4. Ovo Rješenje stupa na snagu danom objave u "Narodnim novinama".

Klasa: 015-01/99-02/02
Urbroj: 5030109-99-1
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 14/1999-308
## a) Odluka o davanju suglasnosti na Odluku o najnižoj osnovici, ako plaća služi kao osnovica za obračunavanje i plaćanje doprinosa i za ostvarivanje prava iz mirovinskog osiguranja

### NN 14/1999 (8.2.1999.), a) Odluka o davanju suglasnosti na Odluku o najnižoj osnovici, ako plaća služi kao osnovica za obračunavanje i plaćanje doprinosa i za ostvarivanje prava iz mirovinskog osiguranja

# **VLADA REPUBLIKE HRVATSKE I HRVATSKI ZAVOD ZA MIROVINSKO OSIGURANJE**

**a)**

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98) i članka 143. stavka 2. Zakona o mirovinskom osiguranju
("Narodne novine", broj 102/98), Vlada Republike Hrvatske je na sjednici
održanoj 4. veljače 1999. godine donijela

## **ODLUKU**

### **O DAVANJU SUGLASNOSTI NA ODLUKU O NAJNIŽOJ OSNOVICI, AKO PLAĆA SLUŽI KAO OSNOVICA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG OSIGURANJA**

I.

Daje se suglasnost na Odluku o najnižoj osnovici, ako plaća služi kao
osnovica za obračunavanje i plaćanje doprinosa i za ostvarivanje prava
iz mirovinskog osiguranja, koju je Upravno vijeće Hrvatskog zavoda za mirovinsko
osiguranje donijelo na sjednici održanoj 29. prosinca 1998. godine, s time
da se **primjenjuje od 1. veljače 1999. godine.**

II.

Ova Odluka stupa na snagu danom donošenja, a objavit će se u "Narodnim
novinama".

Klasa: 411-01-99-01/01
Urbroj: 5030104-99-1
Zagreb, 4. veljače 1999.

Predsjednik
**mr. Zlatko Mateša,** v. r.

**\*\*\*\*\***

**b)**

Na temelju članka 143. stavka 2. Zakona o mirovinskom osiguranju ("Narodne
novine", broj 102/98) i članka 20. točke 13. Statuta Hrvatskog zavoda za
mirovinsko osiguranje ("Narodne novine" broj 163/98), Upravno vijeće Hrvatskog
zavoda za mirovinsko osiguranje, na sjednici održanoj 29. prosinca 1998.
donosi

## **ODLUKU**

### **O NAJNIŽOJ OSNOVICI, AKO PLAĆA SLUŽI KAO OSNOVICA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG OSIGURANJA**

Članak 1.

Ako plaća služi kao osnovica, najniža osnovica za obračunavanje i plaćanje
doprinosa i za ostvarivanje prava iz mirovinskog osiguranja utvrđuje se
u svoti od 1.500,00 kn.

Članak 2.

Osnovica iz članka 1. ove odluke utvrđuje se za puno radno vrijeme.
Za zaposlenika koji radi s nepunim radnim vremenom, doprinos se obračunava
i plaća od najniže osnovice, razmjerno trajanju radnog vremena.

Članak 3.

Ova odluka stupa na snagu sljedećeg dana nakon objave u "Narodnim novinama",
a primjenjuje se od 1. siječnja 1999.

Klasa: 140-13/98-01/5565
Urbroj: 341-99-01/98-14
Zagreb, 29. prosinca 1998.

Predsjednik Upravnog vijeća
Hrvatskog zavoda
za mirovinsko osiguranje
**prof. dr. sc. Željko Potočnjak,** v. r.

Odluka, NN 14/1999-309
## Stopa rasta proizvođačkih cijena industrijskih proizvoda u siječnju 1999. godine

### NN 14/1999 (8.2.1999.), Stopa rasta proizvođačkih cijena industrijskih proizvoda u siječnju 1999. godine

# DRŽAVNI ZAVOD ZA STATISTIKU

Na temelju članka 9. Zakona o porezu na dobit ("Narodne novine", broj
35/95.), Državni zavod za statistiku objavljuje

## **STOPU RASTA**

### **PROIZVOĐAČKIH CIJENA INDUSTRIJSKIH PROIZVODA U SIJEČNJU 1999. GODINE**

Stopa rasta proizvođačkih cijena industrijskih proizvoda u siječnju
1999. godine u odnosu na prosinac 1998. godine iznosi: **0,1**.

Klasa: 957-04/99-01/13
Urbroj: 555-05-04-99-13
Zagreb, 5. veljače 1999.

Ravnatelj
**mr. sc. Ivan Rusan,** v. r.

Ostalo, NN 14/1999-312
## Indeks cijena na malo u Republici Hrvatskoj u siječnju 1999. godine

### NN 14/1999 (8.2.1999.), Indeks cijena na malo u Republici Hrvatskoj u siječnju 1999. godine

# DRŽAVNI ZAVOD ZA STATISTIKU

Državni zavod za statistiku objavljuje

## **INDEKS**

### **CIJENA NA MALO U REPUBLICI HRVATSKOJ U SIJEČNJU 1999. GODINE**

Indeks cijena na malo u Republici Hrvatskoj u siječnju 1999. godine
u odnosu na prosinac 1998. godine iznosi: **100,5.**

Klasa: 957-04/99-01/14
Urbroj: 555-05-04-99-14
Zagreb, 5. veljače 1999.

Ravnatelj
**mr. sc. Ivan Rusan,** v. r.

Ostalo, NN 14/1999-313
## Odluka o dodjeli Povelje Republike Hrvatske istaknutom hrvatskom ansamblu Zagrebački solisti

### NN 15/1999 (11.2.1999.), Odluka o dodjeli Povelje Republike Hrvatske istaknutom hrvatskom ansamblu Zagrebački solisti

# **PREDSJEDNIK REPUBLIKE HRVATSKE**

Na temelju članka 98. Ustava Republike Hrvatske i članka 2., stavak
1., Zakona o odlikovanjima i priznanjima Republike Hrvatske ("Narodne novine"
broj 20/95), a na prijedlog Državnog povjerenstva za odlikovanja i priznanja,
donosim

## **ODLUKU**

kojom se

### **POVELJA REPUBLIKE HRVATSKE**

dodjeljuje

### **istaknutom hrvatskom ansamblu ZAGREBAČKI SOLISTI**

za izniman doprinos promicanju hrvatske glazbene umjetnosti, a u prigodi
45. obljetnice umjetničkog rada.

Broj: 01-051-99-19-1/2-1
Zagreb, 14. siječnja 1999.

Predsjednik
Republike Hrvatske
**dr. Franjo Tuđman,** v. r.

Odluka, NN 15/1999-314
## Uredba o izmjenama i dopunama Uredbe o mjerilima za stambeno zbrinjavanje HRVI Domovinskog rata i članova obitelji poginuloga, umrloga, zatočenoga ili nestaloga hrvatskoga branitelja

### NN 15/1999 (11.2.1999.), Uredba o izmjenama i dopunama Uredbe o mjerilima za stambeno zbrinjavanje HRVI Domovinskog rata i članova obitelji poginuloga, umrloga, zatočenoga ili nestaloga hrvatskoga branitelja

# **VLADA REPUBLIKE HRVATSKE**

Na temelju članka 23. stavka 5. Zakona o pravima hrvatskih branitelja
iz Domovinskog rata i članova njihovih obitelji ("Narodne novine", broj
108/96), Vlada Republike Hrvatske je na sjednici održanoj 4. veljače 1999.
godine donijela

## **UREDBU**

### **O IZMJENAMA I DOPUNAMA UREDBE O MJERILIMA ZA STAMBENO ZBRINJAVANJE HRVI DOMOVINSKOG RATA I ČLANOVA OBITELJI POGINULOGA, UMRLOGA, ZATOČENOGA ILI NESTALOGA HRVATSKOGA BRANITELJA**

Članak 1.

U Uredbi o mjerilima za stambeno zbrinjavanje HRVI Domovinskog rata
i članova obitelji poginuloga, umrloga, zatočenoga ili nestaloga hrvatskog
branitelja ("Narodne novine", br. 36/97 i 5/98), u članku 2. stavku 1.
točka IV. mijenja se i glasi:

"IV. skupina - do 31. prosinca 2001. godine ostali HRVI Domovinskog
rata;

a) HRVI Domovinskog rata s oštećenjem organizma od 60% i 50%

- do 31. prosinca 1999. godine

b) HRVI Domovinskog rata s oštećenjem organizma 40%

- do 31. prosinca 2000. godine

c) HRVI Domovinskog rata s oštećenjem organizma 20% i 30%

- do 31. prosinca 2001. godine."

Članak 2.

U članku 9. točka VII. mijenja se i glasi:

"VII. skupina - HRVI Domovinskog rata s oštećenjem organizma od 60%
- 20%;

a) HRVI Domovinskog rata s oštećenjem organizma od 60% i 50%

b) HRVI Domovinskog rata s oštećenjem organizma od 40%

c) HRVI Domovinskog rata s oštećenjem organizma od 30% i 20%".

Članak 3.

U članku 19. stavak 2. mijenja se i glasi:

"Iznos iz prethodnog stavka isplatit će se po otkupu stana, sukladno
Listi prvenstva i poziciji osobe na njoj".

Članak 4.

Ova Uredba stupa na snagu sljedećeg dana od dana objave u "Narodnim
novinama".

Klasa: 370-01/97-01/07
Urbroj: 5030109-99-2
Zagreb, 4. veljače 1999.

Predsjednik
**mr. Zlatko Mateša,** v. r.

Uredba, NN 15/1999-315
## Uredba o dopuni Uredbe o povećanju koeficijenata platnog razreda i položajnim dodacima određenih službenika u javnim službama

### NN 15/1999 (11.2.1999.), Uredba o dopuni Uredbe o povećanju koeficijenata platnog razreda i položajnim dodacima određenih službenika u javnim službama

# VLADA REPUBLIKE HRVATSKE

Na temelju članka 4. i članka 5. stavka 3. Zakona o plaćama službenika
i namještenika u javnim službama ("Narodne novine", broj 74/94), Vlada
Republike Hrvatske je na sjednici održanoj 4. veljače 1999. godine, donijela

## **UREDBU**

### **O DOPUNI UREDBE O POVEĆANJU KOEFICIJENATA PLATNOG RAZREDA I POLOŽAJNIM DODACIMA ODREĐENIH SLUŽBENIKA U JAVNIM SLUŽBAMA**

Članak 1.

U Uredbi o povećanju koeficijenata platnog razreda i položajnim dodacima
određenih službenika u javnim službama ("Narodne novine", br. 90/94 i 94/94),
u članku 2. dodaju se sljedeće alineje:

"- ravnatelja ustanove koja upravlja nacionalnim

 parkom                                                                               30%

- ravnatelja ustanove koja upravlja parkom prirode, te
  ustanove u području zaštite prirode i okoliša kojoj je
  osnivač Republika Hrvatska                                               25%

- pomoćnika ravnatelja ustanove koja upravlja
  nacionalnim parkom                                                           25%

- pomoćnika ravnatelja ustanove koja upravlja parkom
 prirode, kao i druge ustanove u području zaštite prirode
 i okoliša kojoj je osnivač Republika Hrvatska                      15%

- stručnog voditelja ustanove koja upravlja nacionalnim
 parkom i parkom prirode                                                    15%"

Članak 2.

Ova Uredba stupa na snagu osmog dana od dana objave u "Narodnim novinama".

Klasa: 120-02/99-01/02
Urbroj: 5030104-99-1
Zagreb, 4. veljače 1999.

Predsjednik
**mr. Zlatko Mateša,** v. r.

Uredba, NN 15/1999-316
## Uredba o računanju vremena u 1999. godini

### NN 15/1999 (11.2.1999.), Uredba o računanju vremena u 1999. godini

# VLADA REPUBLIKE HRVATSKE

Na temelju članka 2. stavka 2. Zakona o računanju vremena ("Narodne
novine", br. 27/93 i 33/96), Vlada Republike Hrvatske je na sjednici održanoj
4. veljače 1999. godine, donijela

## **UREDBU**

### **O RAČUNANJU VREMENA U 1999. GODINI**

I.

Ljetno računanje vremena u 1999. godini počinje 28. ožujka 1999. godine
u 2 h 00 min i 00 sek, tako što se pomicanjem za jedan sat unaprijed, vrijeme
u 2 h 00 min i 00 sek računa kao
3 h 00 min i 00 sek.

II.

Ljetno računanje vremena u 1999. godini završava 31. listopada 1999.
godine u 3 h 00 min i 00 sek, tako što se pomicanjem za jedan sat unatrag
vrijeme u 3 h 00 min i 00 sek računa kao
2 h 00 min i 00 sek.

III.

Sat koji se 31. listopada 1999. godine, zbog pomicanja za jedan sat
unatrag, pojavljuje dva puta između 2 h 00 min i 00 sek i 3 h 00 min i
00 sek, označava se prvi put kao sat 2A, a drugi put kao sat 2B.

IV.

Ova Uredba stupa na snagu osmoga dana od dana objave u "Narodnim novinama".

Klasa: 960-02/98-01/01
Urbroj: 5030109-99-1
Zagreb, 4. veljače 1999.

Predsjednik
**mr. Zlatko Mateša,** v. r.

Uredba, NN 15/1999-317
## Odluka o izmjeni Odluke o dopuni Odluke o određivanju robe koja se izvozi i uvozi na temelju dozvola

### NN 15/1999 (11.2.1999.), Odluka o izmjeni Odluke o dopuni Odluke o određivanju robe koja se izvozi i uvozi na temelju dozvola

# VLADA REPUBLIKE HRVATSKE

Na temelju članka 46. Zakona o trgovini ("Narodne novine", br. 11/96
i 101/98), Vlada Republike Hrvatske je na sjednici održanoj 4. veljače
1999. godine, donijela

## **ODLUKU**

### **O IZMJENI ODLUKE O DOPUNI ODLUKE O ODREĐIVANJU ROBE KOJA SE IZVOZI I UVOZI NA TEMELJU DOZVOLA**

I.

U Odluci o dopuni Odluke o određivanju robe koja se izvozi i uvozi na
temelju dozvola ("Narodne novine", br. 58/96, 67/96, 15/97, 132/98 i 8/99),
u točki I. Odluke riječi: "u točki II." brišu se i zamjenjuju riječima:
"u točki I.".

II.

Ova Odluka stupa na snagu danom objave u "Narodnim novinama".

Klasa: 331-02/96-01/03
Urbroj: 5030116-99-3
Zagreb, 4. veljače 1999.

Predsjednik
**mr. Zlatko Mateša,** v. r.

Odluka, NN 15/1999-318
## Odluka o izmjeni Odluke o utvrđivanju plaće određenih državnih dužnosnika

### NN 15/1999 (11.2.1999.), Odluka o izmjeni Odluke o utvrđivanju plaće određenih državnih dužnosnika

# VLADA REPUBLIKE HRVATSKE

Na temelju članka 12. stavka 3. Zakona o obvezama i pravima državnih
dužnosnika ("Narodne novine", br. 101/98 i 135/98), Vlada Republike Hrvatske
je na sjednici održanoj 4. veljače 1999. godine, donijela

## **ODLUKU**

### **O IZMJENI ODLUKE O UTVRĐIVANJU PLAĆE ODREĐENIH DRŽAVNIH DUŽNOSNIKA**

I.

U Odluci o utvrđivanju plaće određenih državnih dužnosnika ("Narodne
novine", broj 159/98), u točki I. podtočka 3. mijenja se i glasi:

" zamjenik predsjednika Hrvatskog fonda
  za privatizaciju                                                          50%".

II.

U točki I. iza podtočke 3. dodaje se podtočka 4. koja glasi:

" pomoćnik ravnatelja Hrvatskog zavoda
  za mirovinsko osiguranje

pomoćnik direktora Hrvatskog zavoda
  za zdravstveno osiguranje                                         40%".

III.

Ova Odluka stupa na snagu danom objave u "Narodnim  novinama".

Klasa: 120-02/98-01/12
Urbroj: 5030109-99-2
Zagreb, 4. veljače 1999.

Predsjednik
**mr. Zlatko Mateša,** v. r.

Odluka, NN 15/1999-319
## Odluka o osnivanju i imenovanju predsjednika, članova i tajnika Organizacijskog odbora Regionalne konferencije o razminiranju

### NN 15/1999 (11.2.1999.), Odluka o osnivanju i imenovanju predsjednika, članova i tajnika Organizacijskog odbora Regionalne konferencije o razminiranju

# VLADA REPUBLIKE HRVATSKE

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98), Vlada Republike Hrvatske je na sjednici održanoj
21. siječnja 1999. godine donijela

## **ODLUKU**

### **O OSNIVANJU I IMENOVANJU PREDSJEDNIKA, ČLANOVA I TAJNIKA ORGANIZACIJSKOG ODBORA REGIONALNE KONFERENCIJE O RAZMINIRANJU**

I.

Ovom Odlukom osniva se Organizacijski odbor Regionalne konferencije
o razminiranju.

II.

U Organizacijski odbor Regionalne konferencije o razminiranju imenuju
se:

*1.* *za predsjednika:*

- dr. IVAN MAJDAK, savjetnik predsjednika Vlade Republike Hrvatske i
predsjednik Savjeta Hrvatskog centra za razminiranje,

*2*.*za zamjenike predsjednika:*

- dr. NENAD JAVORNIK, Hrvatski crveni križ,

- ALBERT KAPOVIĆ, Strata Istraživanja i

- mr. DAMIR GORŠETA, Hrvatski centar za razminiranje,

*3. za članove:*

- general-pukovnik MLADEN MARKAČ, zastupnik u Hrvatskom državnom saboru,

- ZLATKO GLEDEC, zamjenik ministra unutarnjih poslova,

- IVAN HODALIĆ, pomoćnik ministra razvitka i obnove,

- mr. IVAN NOVAČIĆ, pomoćnik ministra financija,

- mr. IVAN ĐURKIĆ, zamjenik ministra poljoprivrede i šumarstva,

- dr. VJERA KRSTELJ, Fakultet strojarstva i brodogradnje,

- NEVEN PELICARIĆ, Ministarstvo vanjskih poslova,

- pukovnik SLAVKO HALUŽAN, Ministarstvo obrane,

- OTTO JUNGWIRTH, Ministarstvo gospodarstva,

- ANTUN GOLIK, tajnik Ministarstva turizma,

- FRANJO MAROVIĆ, Državni inspektorat,

- NEVENKA DRVAR, savjetnica potpredsjednika Vlade Republike Hrvatske,

*4. za tajnika:*

- mr. JOSIP TULIČIĆ, Hrvatski centar za razminiranje.

III.

Ova Odluka stupa na snagu danom donošenja i objavit će se u "Narodnim
novinama".

Klasa: 213-04-99-01/01
Urbroj: 5030109-99-1
Zagreb, 21. siječnja 1999.

Predsjednik
**mr. Zlatko Mateša,** v. r.

Odluka, NN 15/1999-320
## Odluka o davanju suglasnosti na izmjenu Statuta Komisije za vrijednosne papire Republike Hrvatske

### NN 15/1999 (11.2.1999.), Odluka o davanju suglasnosti na izmjenu Statuta Komisije za vrijednosne papire Republike Hrvatske

# VLADA REPUBLIKE HRVATSKE

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98) i članka 9. Zakona o izdavanju i prometu vrijednosnim
papirima ("Narodne novine", br. 107/95 i 142/98), Vlada Republike Hrvatske
je na sjednici održanoj 4. veljače 1999. godine donijela

## **ODLUKU**

### **O DAVANJU SUGLASNOSTI NA IZMJENU STATUTA KOMISIJE ZA VRIJEDNOSNE PAPIRE REPUBLIKE HRVATSKE**

Daje se suglasnost na Izmjenu Statuta Komisije za vrijednosne papire
Republike Hrvatske, koji je donesen na sjednici Komisije za vrijednosne
papire Republike Hrvatske, održanoj 15. prosinca 1998. godine.

Klasa: 450-08/97-01/01
Urbroj: 5030116-99-2
Zagreb, 4. veljače 1999.

Predsjednik
**mr. Zlatko Mateša,** v. r.

Odluka, NN 15/1999-321
## Rješenje o razrješenju Ivane Brdar, položaja savjetnice potpredsjednika Vlade Republike Hrvatske

### NN 15/1999 (11.2.1999.), Rješenje o razrješenju Ivane Brdar, položaja savjetnice potpredsjednika Vlade Republike Hrvatske

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i članka 8. stavka 2. Uredbe o Stručnoj službi Vlade
Republike Hrvatske ("Narodne novine", broj 52/90), Vlada Republike Hrvatske
je na sjednici održanoj 4. veljače 1999. godine donijela

## **RJEŠENJE**

### **O RAZRJEŠENJU SAVJETNICE POTPREDSJEDNIKA VLADE REPUBLIKE HRVATSKE**

Razrješuje se IVANA BRDAR položaja savjetnice potpredsjednika Vlade
Republike Hrvatske s danom 31. siječnja 1999., radi odlaska na novu dužnost.

Klasa: 080-02/99-02/09
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-322
## Rješenje o razrješenju Borislava Vugrinca, dužnosti pomoćnika ravnateljice Hrvatskog zavoda za zapošljavanje

### NN 15/1999 (11.2.1999.), Rješenje o razrješenju Borislava Vugrinca, dužnosti pomoćnika ravnateljice Hrvatskog zavoda za zapošljavanje

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i članka 23. stavka 2. Statuta Hrvatskog zavoda za
zapošljavanje ("Narodne novine", broj 47/98), Vlada Republike Hrvatske
je na sjednici održanoj 4. veljače 1999. godine donijela

## **RJEŠENJE**

### **O RAZRJEŠENJU POMOĆNIKA RAVNATELJICE HRVATSKOG ZAVODA ZA ZAPOŠLJAVANJE**

Razrješuje se BORISLAV VUGRINEC dužnosti pomoćnika ravnateljice Hrvatskog
zavoda za zapošljavanje.

Klasa: 080-02/99-02/10
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-323
## Rješenje o razrješenju Vladimira Kuzijeva, dužnosti pomoćnika ravnateljice Hrvatskog zavoda za zapošljavanje

### NN 15/1999 (11.2.1999.), Rješenje o razrješenju Vladimira Kuzijeva, dužnosti pomoćnika ravnateljice Hrvatskog zavoda za zapošljavanje

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i članka 23. stavka 2. Statuta Hrvatskog zavoda za
zapošljavanje ("Narodne novine", broj 4/98), Vlada Republike Hrvatske je
na sjednici održanoj 4. veljače 1999. godine donijela

## **RJEŠENJE**

### **O RAZRJEŠENJU POMOĆNIKA RAVNATELJICE HRVATSKOG ZAVODA ZA ZAPOŠLJAVANJE**

Razrješuje se VLADIMIR KUZIJEV dužnosti pomoćnika ravnateljice Hrvatskog
zavoda za zapošljavanje.

Klasa: 080-02/99-02/11
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-324
## Rješenje o razrješenju predsjednika i dijela članova Upravnog vijeća Hrvatskog hidrografskog instituta

### NN 15/1999 (11.2.1999.), Rješenje o razrješenju predsjednika i dijela članova Upravnog vijeća Hrvatskog hidrografskog instituta

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i članka 33. stavka 1. Zakona o hidrografskoj djelatnosti
("Narodne novine", broj 68/98), Vlada Republike Hrvatske je na sjednici
održanoj 4. veljače 1999. godine donijela

## **RJEŠENJE**

### **O RAZRJEŠENJU PREDSJEDNIKA I DIJELA ČLANOVA UPRAVNOG VIJEĆA HRVATSKOG HIDROGRAFSKOG INSTITUTA**

1. Razrješuje se prof. dr. IVICA MANDIĆ dužnosti predsjednika Upravnog
vijeća Hrvatskog hidrografskog instituta.

2. Razrješuju se dužnosti članovi Upravnog vijeća Hrvatskog hidrografskog
instituta:

- LJUBO ĆESIĆ ROJS

- BRANKO ŠTULIĆ

- BRANIMIR GOJČETA

- dr. ANTE KUTLE.

Klasa: 080-02/99-02/12
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-325
## Rješenje o imenovanju predsjednika i dijela članova Upravnog vijeća Hrvatskog hidrografskog instituta

### NN 15/1999 (11.2.1999.), Rješenje o imenovanju predsjednika i dijela članova Upravnog vijeća Hrvatskog hidrografskog instituta

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i članka 33. stavka 1. Zakona o hidrografskoj djelatnosti
("Narodne novine", broj 68/98), Vlada Republike Hrvatske je na sjednici
održanoj 4. veljače 1999. godine donijela

## **RJEŠENJE**

### **O IMENOVANJU PREDSJEDNIKA I DIJELA ČLANOVA UPRAVNOG VIJEĆA HRVATSKOG HIDROGRAFSKOG INSTITUTA**

1. Imenuje se TOMISLAV VIDOŠEVIĆ predsjednikom Upravnog vijeća Hrvatskog
hidrografskog instituta.

2. Za članove Upravnog vijeća Hrvatskog hidrografskog instituta imenuju
se:

- brigadir RATKO LATKOVIĆ

- mr. ŽELJKO FINDRI

- ZLATKO MEDIĆ

- GORDANA VALČIĆ

Klasa: 080-02/99-01/19
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-326
## Rješenje o imenovanju predsjednice, članova, zamjenika članova, tajnika i pomoćnica tajnika Vijeća za djecu

### NN 15/1999 (11.2.1999.), Rješenje o imenovanju predsjednice, članova, zamjenika članova, tajnika i pomoćnica tajnika Vijeća za djecu

# VLADA REPUBLIKE HRVATSKE

Na temelju članka 30. stavka 4. Zakona o Vladi Republike Hrvatske ("Narodne
novine", broj 101/98) i točke V. Odluke o osnivanju Vijeća za djecu ("Narodne
novine", broj 132/98), Vlada Republike Hrvatske je na sjednici održanoj
4. veljače 1999. godine donijela

## **RJEŠENJE**

### **O IMENOVANJU PREDSJEDNICE, ČLANOVA, ZAMJENIKA ČLANOVA, TAJNIKA I POMOĆNICA TAJNIKA VIJEĆA ZA DJECU**

1. Imenuje se Štefanija Bortek Knešaurek predsjednicom Vijeća za djecu.

2. Imenuju se članovi i zamjenici članova Vijeća za djecu, i to:

*za članove za zamjenike članova:*

- Ivana Matković - Vesna Brkić

- Vladimir Lončarević - Ivan Hodalić

- Zvonimir Krajačić - Renata Bilokapić

- Dunja Jevak - Dubravka Kara

- Branka Kranjac Jusufhodžić - Jadranka Hergić

- Arijana Kralj - Anka Janković

- Silvija Trgovec Greif - Duška Bošnjaković

- Višnja Bunata Blagović - Branko Lukačević

- Jasna Štiglec - Andrea Pešutić

- Ljerka Horvat - Sanja Marketić Pašić

- Maja Ljubić - Dubravka Šubić

- Marijan Pokrajčić - Ksenija Bauer

- Danica Kramarić - Dunja Skoko Poljak

- Darinko Mikulić - Marija Lukač

- Tomislav Štefanović - Biserka Roksandić

- dr. Ante Kutle - Gordana Valčić

- Koraljka Sansović - Vesna Mihanović

- Branka Cimermanović - Vlasta Nikolić Mudrinić

- Đurđa Adlešić - Srećko Bijelić

- Željka Antunović - Ivan Kolar

- Ivan Hranjec - Marijan Milinović

- Dražen Švagelj - Žarko Tomljanović

- Vera Pivčević Stanić - Marcel Majsec

- Marija Bajt - Mladen Jurković

- prof. dr. Dubravka Hrabar - prof. dr. Mira Alinčić

- prof. dr. Marina Ajduković - mr. Kristina Ugrinc

- prof. dr. Drago Buneta - Darko Bošnjak

- prof. dr. Ljiljana Igrić - prof. dr. Josipa Bašić

- mr. Gordana Kuterovac Jagodić - mr. Gordana Keresteš

- prof. dr. Aida Salihagić Kadić - Emil Paravina

- Blanka Šegović - Živana Miharija

- Jadranka Hranilović - Ljerka Begić

- Jasna Ulaga Valić - Višnja Masnec

- Olga Ramljak - Mirela Sertić

- Sanja Doležal - Vanja Kaletić.

3. Imenuje se Ivan Čulo tajnikom Vijeća za djecu.

4. Za pomoćnice tajnika Vijeća za djecu imenuju se Ivana Kanceljak i
Jana Zemba.

Klasa: 080-02/99-01/13
Urbroj: 50304/2-99-01
Zagreb, 4. veljače 1999.

Predsjednik
**mr. Zlatko Mateša,** v. r.

Rješenje, NN 15/1999-327
## Odluka o visini novčane naknade za nezaposlenu osobu

### NN 15/1999 (11.2.1999.), Odluka o visini novčane naknade za nezaposlenu osobu

# **MINISTARSTVO RADA I SOCIJALNE SKRBI**

Na temelju članka 22. stavka 2. Zakona o zapošljavanju ("Narodne novine",
br. 59/96) ministar rada i socijalne skrbi uz suglasnost ministra financija
donosi

## **ODLUKU**

### **O VISINI NOVČANE NAKNADE ZA NEZAPOSLENU OSOBU**

I.

Najniža novčana naknada utvrđuje se u iznosu 558,60 kuna mjesečno.

II.

Najviša novčana naknada utvrđuje se u iznosu od 900,00 kuna mjesečno.

III.

Stavlja se izvan snage Odluka o visini novčane naknade za nezaposlenu
osobu ("Narodne novine", br. 139/98) s danom primjene ove Odluke.

IV.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1999. godine.

Klasa: 120-02/99-01/03
Urbroj: 524-03/1-99-2
Zagreb, 25. siječnja 1999.

Ministar rada i socijalne skrbi
**Joso Škara,** v. r.
Potpredsjednik Vlade i ministar
financija
**mr. Borislav Škegro,** v. r.

Odluka, NN 15/1999-328
## Odluka o prestanku važenja Odluke o odobravanju sredstava za poticanje zapošljavanja

### NN 15/1999 (11.2.1999.), Odluka o prestanku važenja Odluke o odobravanju sredstava za poticanje zapošljavanja

# MINISTARSTVO RADA I SOCIJALNE SKRBI

Na temelju članka 84. stavka 3. Zakona o zapošljavanju ("Narodne novine",
br. 59/96), ministar rada i socijalne skrbi uz suglasnost ministra financija
donosi

## **ODLUKU**

### **O PRESTANKU VAŽENJA ODLUKE O ODOBRAVANJU SREDSTAVA ZA POTICANJE ZAPOŠLJAVANJA**

I.

Odluka o odobravanju sredstava za poticanje zapošljavanja ("Narodne
novine", br. 90/96) prestaje važiti.

II.

Korisnici odobrenih kreditnih sredstava temeljem Odluke iz točke I.
ove Odluke vraćaju odobrena sredstva Hrvatskom zavodu za zapošljavanje
u skladu sa zaključenim ugovorima.

III.

Vraćena sredstva iz točke II. ove Odluke Hrvatski zavod za zapošljavanje
će koristiti za poticanje zapošljavanja u skladu s člankom 84. Zakona o
zapošljavanju ("Narodne novine", br. 59/96) i Odlukom o uvjetima i načinu
korištenja kredita za poticanje zapošljavanja ("Narodne novine", br. 162/98).

IV.

Ova Odluka stupa na snagu osmog dana od dana objave u "Narodnim novinama".

Klasa: 100-04/98-01/86
Urbroj: 524-03/1-99-2
Zagreb, 27. siječnja 1999.

Ministar rada i socijalne skrbi
**Joso Škara,** v. r.
Ministar financija
**mr. Borislav Škegro,** v. r.

Odluka, NN 15/1999-329
## Obvezatne upute broj OLS-I o pripremi i provođenju izbora za članove predstavničkog tijela jedinice lokalne samouprave - Gradskog vijeća Grada Garešnice

### NN 15/1999 (11.2.1999.), Obvezatne upute broj OLS-I o pripremi i provođenju izbora za članove predstavničkog tijela jedinice lokalne samouprave - Gradskog vijeća Grada Garešnice

# **IZBORNO POVJERENSTVO REPUBLIKE HRVATSKE**

Na osnovu članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", broj 90/92, 69/95, 59/96 i 63/96), Izborno povjerenstvo
Republike Hrvatske propisuje

## **OBVEZATNE UPUTE BROJ OLS - I**

Pripreme i provođenje izbora za članove predstavničkog tijela jedinice
lokalne samouprave - Gradskog vijeća Grada Garešnice na izborima dana 21.
ožujka 1999. godine vršit će se primjenom Obvezatnih uputa Izbornog povjerenstva
Republike Hrvatske i to:

*1. Obvezatne upute OLS-I* o obrascima za provođenje izbora za
članove predstavničkih tijela jedinice lokalne samouprave, odnosno jedinice
lokalne uprave i samouprave ("Narodne novine", broj 16/97 i 19/97).

*2. Obvezatne upute OLS-III* o obrascima za provođenje izbora za
članove predstavničkih tijela jedinice lokalne samouprave, odnosno jedinice
lokalne uprave i samouprave ("Narodne novine", broj 17/97 i 25/97).

*3. Obvezatne upute OLS-IV* o promatračima i načinu promatranja
rada tijela za provođenje izbora za članove predstavničkih tijela jedinice
lokalne samouprave, odnosno jedinice lokalne uprave i samouprave ("Narodne
novine", broj 19/97, 156/98).

*4. Obvezatne upute OLS-V* o korištenju stručnih naziva i akademskih
stupnjeva kandidata ("Narodne novine", broj 21/97).

*5. Obvezatne upute OLS-VI* o odustanku od kandidature za izbor
članova predstavničkih tijela jedinice lokalne samouprave, odnosno jedinice
lokalne uprave i samouprave ("Narodne novine", broj 21/97).

*6. Obvezatne upute OLS-VII* o načinu glasovanja nepismenih osoba,
osoba s tjelesnom manom, te osoba koje se nalaze u bolnici, invalidnih,
bolesnih i nepokretnih osoba ("Narodne novine", broj 21/97).

*7. Obvezatne upute OLS-VIII* o načinu rada biračkog odbora za
provođenje izbora za članove predstavničkih tijela jedinice lokalne samouprave,
odnosno jedinice lokalne uprave i samouprave ("Narodne novine", broj 21/97).

Klasa: 013-01/99-01/01
Urbroj: 599-01-99/12
Zagreb, 9. veljače 1999.

Predsjednik
**Ivan Mrkonjić,** v. r.

Uputa, NN 15/1999-330
## Odluka o postavljenju Božidara Gagre, izvanrednog i opunomoćenog veleposlanika Republike Hrvatske u Kraljevini Maroko, i za izvanrednog i opunomoćenog veleposlanika Republike Hrvatske u Burkini Faso

### NN 16/1999 (12.2.1999.), Odluka o postavljenju Božidara Gagre, izvanrednog i opunomoćenog veleposlanika Republike Hrvatske u Kraljevini Maroko, i za izvanrednog i opunomoćenog veleposlanika Republike Hrvatske u Burkini Faso

# **PREDSJEDNIK REPUBLIKE HRVATSKE**

Na osnovi članka 99. stavka 2. Ustava Republike Hrvatske i članka 22.
Zakona o vanjskim poslovima ("Narodne novine" broj 48/96.), donosim

## **ODLUKU**

kojom postavljam BOŽIDARA GAGRU izvanrednog i opunomoćenog veleposlanika
Republike Hrvatske u Kraljevini Maroko, i za izvanrednog i opunomoćenog
veleposlanika Republike Hrvatske u Burkini Faso, sa sjedištem u Rabatu.

Ova Odluka stupa na snagu danom donošenja.

Broj: 081-99-237/1
Zagreb, 8. veljače 1999.

Predsjednik
Republike Hrvatske
**dr. Franjo Tuđman,** v. r.

Odluka, NN 16/1999-333
## Odluka o postavljenju dr. Drage Štambuka, izvanrednog i opunomoćenog veleposlanika Republike Hrvatske u Arapskoj Republici Egipat, i za izvanrednog i opunomoćenog veleposlanika Republike Hrvatske u Uj

### NN 16/1999 (12.2.1999.), Odluka o postavljenju dr. Drage Štambuka, izvanrednog i opunomoćenog veleposlanika Republike Hrvatske u Arapskoj Republici Egipat, i za izvanrednog i opunomoćenog veleposlanika Republike Hrvatske u Uj

# **PREDSJEDNIK REPUBLIKE HRVATSKE**

Na osnovi članka 99. stavka 2. Ustava Republike Hrvatske i članka 22.
Zakona o vanjskim poslovima ("Narodne novine" broj 48/96.), donosim

## **ODLUKU**

kojom postavljam dr. DRAGU ŠTAMBUKA izvanrednog i opunomoćenog veleposlanika
Republike Hrvatske u Arapskoj Republici Egipat, i za izvanrednog i opunomoćenog
veleposlanika Republike Hrvatske u Ujedinjenim Arapskim Emiratima, sa sjedištem
u Kairu.

Ova Odluka stupa na snagu danom donošenja.

Broj: 081-99-239/1
Zagreb, 8. veljače 1999.

Predsjednik
Republike Hrvatske
**dr. Franjo Tuđman,** v. r.

Odluka, NN 16/1999-334
## Odluka o postavljenju Andrije Kojakovića, izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, i za izvanrednog i opunomoćenog velepo

### NN 16/1999 (12.2.1999.), Odluka o postavljenju Andrije Kojakovića, izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, i za izvanrednog i opunomoćenog velepo

# **PREDSJEDNIK REPUBLIKE HRVATSKE**

Na osnovi članka 99. stavka 2. Ustava Republike Hrvatske i članka 22.
Zakona o vanjskim poslovima ("Narodne novine" broj 48/96.), donosim

## **ODLUKU**

kojom postavljam ANDRIJU KOJAKOVIĆA izvanrednog i opunomoćenog veleposlanika
Republike Hrvatske u Ujedinjenoj Kraljevini Velike Britanije i Sjeverne
Irske, i za izvanrednog i opunomoćenog veleposlanika Republike Hrvatske
u Republici Gani, sa sjedištem u Londonu.

Ova Odluka stupa na snagu danom donošenja.

Broj: 081-99-220/1
Zagreb, 8. veljače 1999.

Predsjednik
Republike Hrvatske
**dr. Franjo Tuđman,** v. r.

Odluka, NN 16/1999-335
## Odluka o imenovanju Zdravka Židovca pomoćnikom ministra unutarnjih poslova Republike Hrvatske

### NN 16/1999 (12.2.1999.), Odluka o imenovanju Zdravka Židovca pomoćnikom ministra unutarnjih poslova Republike Hrvatske

# **PREDSJEDNIK REPUBLIKE HRVATSKE**

Na osnovi članka 42. stavka 2. Zakona o sustavu državne uprave ("Narodne
novine" broj 75/93.), donosim

## **ODLUKU**

### **O IMENOVANJU POMOĆNIKA MINISTRA UNUTARNJIH POSLOVA REPUBLIKE HRVATSKE**

ZDRAVKO ŽIDOVEC imenuje se pomoćnikom ministra unutarnjih poslova Republike
Hrvatske, za poslove Kabineta, te kadrovske, pravne i obrazovne poslove.

Ova Odluka stupa na snagu danom donošenja.

Broj: 081-99-246/1
Zagreb, 8. veljače 1999.

Predsjednik
Republike Hrvatske
**dr. Franjo Tuđman,** v. r.

Odluka, NN 16/1999-336
## a) Odluka o davanju suglasnosti na Odluku o najnižoj osnovici za obračunavanje i plaćanje doprinosa za obvezno zdravstveno osiguranje

### NN 16/1999 (12.2.1999.), a) Odluka o davanju suglasnosti na Odluku o najnižoj osnovici za obračunavanje i plaćanje doprinosa za obvezno zdravstveno osiguranje

# **VLADA REPUBLIKE HRVATSKE I HRVATSKI ZAVOD ZA ZDRAVSTVENO OSIGURANJE**

**a)**

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98) i članka 42. stavka 5. Zakona o zdravstvenom osiguranju
("Narodne novine", broj 1/97 - pročišćeni tekst, 109/97, 13/98, 88/98 i
10/99), Vlada Republike Hrvatske je na sjednici održanoj 11. veljače 1999.
godine donijela

## **ODLUKU**

### **O DAVANJU SUGLASNOSTI NA ODLUKU O NAJNIŽOJ OSNOVICI ZA OBRAČUNAVANJE I PLAĆANJE DOPRINOSA ZA OBVEZNO ZDRAVSTVENO OSIGURANJE**

I.

Daje se suglasnost na Odluku o najnižoj osnovici za obračunavanje i
plaćanje doprinosa za obvezno zdravstveno osiguranje, koju je Upravno vijeće
Hrvatskog zavoda za zdravstveno osiguranje donijelo na sjednici održanoj
9. veljače 1999. godine.

II.

Ova Odluka stupa na snagu danom donošenja, a objavit će se u "Narodnim
novinama".

Klasa: 411-01/99-01/02
Urbroj: 5030104-99-1
Zagreb, 11. veljače 1999.

Predsjednik
**mr. Zlatko Mateša,** v. r.

**\* \* \***

**b)**

Na osnovi odredbe članka 42. stavke 5. Zakona o zdravstvenom osiguranju
("Narodne novine", br. 1/97 - pročišćeni tekst, 109/97, 13/98, 88/98 i
10/99) i članka 14. Statuta Hrvatskog zavoda za zdravstveno osiguranje
("Narodne novine" br. 1/94), Upravno vijeće Hrvatskog zavoda za zdravstveno
osiguranje na 9. sjednici održanoj 9. veljače 1999. godine, donijelo je

## **ODLUKU**

### **O NAJNIŽOJ OSNOVICI ZA OBRAČUNAVANJE I PLAĆANJE DOPRINOSA ZA OBVEZNO ZDRAVSTVENO OSIGURANJE**

Članak 1.

Najniža osnovica za obračunavanje i plaćanje doprinosa za obvezno zdravstveno
osiguranje za zaposlenike pri pravnim ili fizičkim osobama utvrđuje se
u iznosu od 1.500,00 kuna.

Najniža osnovica iz stavke 1. ovog članka primjenjuje se za obračun
i naplatu doprinosa ako je plaća koja služi kao osnovica za obračunavanje
i plaćanje doprinosa niža od najniže osnovice utvrđene u stavci 1. ovog
članka.

Članak 2.

Ova Odluka stupa na snagu danom objave u "Narodnim novinama", a *primjenjuje
se od 1. veljače 1999. godine.*

Klasa: 025-04/99-01/16
Urbroj: 338-01-04-99-1
Zagreb, 9. veljače 1999.

Predsjednik Upravnog vijeća
Hrvatskog zavoda za
zdravstveno osiguranje
**doc. dr. sc. Mate Ljubičić,** v. r.

Odluka, NN 16/1999-337
## a) Odluka o davanju suglasnosti na Odluku o najnižem iznosu osnovice za naplatu doprinosa za obvezno zdravstveno osiguranje osiguranika poljoprivrednika

### NN 16/1999 (12.2.1999.), a) Odluka o davanju suglasnosti na Odluku o najnižem iznosu osnovice za naplatu doprinosa za obvezno zdravstveno osiguranje osiguranika poljoprivrednika

# **VLADA REPUBLIKE HRVATSKE I HRVATSKI ZAVOD ZA ZDRAVSTVENO OSIGURANJE**

**a)**

Na temelju članka 30. stavka 2. Zakona o Vladi Republike Hrvatske ("Narodne
novine" broj 101/98), i članka 45. stavka 5. Zakona o zdravstvenom osiguranju
("Narodne novine", br. 1/97 - pročišćeni tekst, 109/97, 13/98, 88/98 i
10/99), Vlada Republike Hrvatske je na sjednici održanoj 11. veljače 1999.
godine donijela

## **ODLUKU**

### **O DAVANJU SUGLASNOSTI NA ODLUKU O NAJNIŽEM IZNOSU OSNOVICE ZA NAPLATU DOPRINOSA ZA OBVEZNO ZDRAVSTVENO OSIGURANJE OSIGURANIKA POLJOPRIVREDNIKA**

I.

Daje se suglasnost na Odluku o najnižem iznosu osnovice za naplatu doprinosa
za obvezno zdravstveno osiguranje osiguranika poljoprivrednika, koju je
Upravno vijeće Hrvatskog zavoda za zdravstveno osiguranje donijelo na sjednici
održanoj 9. veljače 1999. godine.

II.

Ova Odluka stupa na snagu danom donošenja, a objavit će se u "Narodnim
novinama".

Klasa: 411-01/99-01/03
Urbroj: 5030104-99-1
Zagreb, 11. veljače 1999.

Predsjednik
**mr. Zlatko Mateša,** v. r.

**b)**

Na osnovi odredbe članka 104. Zakona o zdravstvenom osiguranju ("Narodne
novine", br. 1/97 - pročišćeni tekst, 109/97, 13/98, 88/98 i 10/99) i članka
14. Statuta Hrvatskog zavoda za zdravstveno osiguranje ("Narodne novine"
br. 1/94), Upravno vijeće Hrvatskog zavoda za zdravstveno osiguranje, na
9. sjednici održanoj 9. veljače 1999. godine, donijelo je

## **ODLUKU**

### **O NAJNIŽEM IZNOSU OSNOVICE ZA NAPLATU DOPRINOSA ZA OBVEZNO ZDRAVSTVENO OSIGURANJE OSIGURANIKA POLJOPRIVREDNIKA**

Članak 1.

Najniža osnovica za naplatu doprinosa za obvezno zdravstveno osiguranje
osiguranika poljoprivrednika iz članka 45. stavka 4. Zakona o zdravstvenom
osiguranju utvrđuje se u iznosu od 1.500,00 kuna.

Članak 2.

Stupanjem na snagu ove Odluke prestaje vrijediti Odluka o najnižem iznosu
osnovice za naplatu doprinosa za obvezno zdravstveno osiguranje osiguranika
poljoprivrednika ("Narodne novine" br. 32/98).

Članak 3.

Ova Odluka stupa na snagu danom objave u "Narodnim novinama", a *primjenjuje
se od 1. veljače 1999. godine.*

Klasa: 025-04/99-01/21
Urbroj: 338-01-04-99-1
Zagreb, 9. veljače 1999.

Predsjednik Upravnog vijeća
Hrvatskog zavoda za
zdravstveno osiguranje
**doc. dr. sc. Mate Ljubičić,** v. r.

Odluka, NN 16/1999-338
## Odluka o izmjeni i dopuni Odluke o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

### NN 16/1999 (12.2.1999.), Odluka o izmjeni i dopuni Odluke o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

# **HRVATSKI ZAVOD ZA ZDRAVSTVENO OSIGURANJE**

Na osnovi odredbe članka 104. Zakona o zdravstvenom osiguranju ("Narodne
novine" br. 1/97 - pročišćeni tekst, 109/97, 13/98, 88/98 i 10/99) i članka
14. točke 4. Statuta Hrvatskog zavoda za zdravstveno osiguranje na 9. sjednici
održanoj 9. veljače 1999. godine donijelo je

## **ODLUKU**

### **O IZMJENI I DOPUNI ODLUKE O OSNOVICAMA, STOPAMA, NAČINU OBRAČUNA I PLAĆANJA SREDSTAVA ZA OSTVARIVANJE PRAVA IZ OBVEZNOG ZDRAVSTVENOG OSIGURANJA**

Članak 1.

U Odluci o osnovicama, stopama, načinu obračuna i plaćanja sredstava
za ostvarivanje prava iz obveznog zdravstvenog osiguranja ("Narodne novine",
br. 34/98 i 104/98) članak 3. mijenja se i glasi:

"Doprinos za obvezno zdravstveno osiguranje osoba u radnom odnosu pri
pravnoj ili fizičkoj osobi (članak 5. točka 2. Zakona) plaća se prema stopi
propisanoj zakonom, a od osnovice koju čini plaća utvrđena sukladno Zakonu
o radu, odnosno kolektivnom ugovoru.

Osnovica doprinosa iz stavka 1. ovog članka ne može biti niža od propisane
najniže osnovice.

Obveznik uplate doprinosa, koji nije isplatio plaću sukladno propisima
o radu, obvezan je obračunati i uplatiti doprinos za obvezno zdravstveno
osiguranje na osnovicu iz stavke 2. ovog članka prema stopi propisanoj
zakonom.

Doprinos iz stavke 3. ovog članka obveznik uplate doprinosa obvezan
je obračunati i uplatiti do 15. u mjesecu za prethodni mjesec.

Doprinos koji je obveznik uplate doprinosa uplatio prema stavci 3. ovog
članka smatra se dijelom doprinosa koji će biti konačno obračunan prigodom
isplate dospjelih a neisplaćenih plaća."

Članak 2.

Ova Odluka stupa na snagu danom objave u "Narodnim novinama", a *primjenjuje
se od 1. veljače 1999. godine.*

Klasa: 025-04/99-01/18
Urbroj: 338-01-04-99-1
Zagreb, 9. veljače 1999.

Predsjednik Upravnog vijeća
Hrvatskog zavoda za
zdravstveno osiguranje
**doc. dr. sc. Mate Ljubičić,** v. r.

Odluka, NN 16/1999-339
## Odluka o izmjeni Odluke o utvrđivanju Liste lijekova Hrvatskog zavoda za zdravstveno osiguranje

### NN 16/1999 (12.2.1999.), Odluka o izmjeni Odluke o utvrđivanju Liste lijekova Hrvatskog zavoda za zdravstveno osiguranje

# HRVATSKI ZAVOD ZA ZDRAVSTVENO OSIGURANJE

Na osnovi odredbe članka 16. stavke 2. i članka 17. stavke 3. Zakona
o zdravstvenom osiguranju ("Narodne novine", broj 1/97 - pročišćeni tekst,
109/97, 13/98, 88/98, i 10/99.) i članka 14. Statuta Hrvatskog zavoda za
zdravstveno osiguranje ("Narodne novine" broj 1/94), Upravno vijeće Hrvatskog
zavoda za zdravstveno osiguranje na 9. sjednici održanoj 9. veljače 1999.
godine donijelo je

## **ODLUKU**

### **O IZMJENI ODLUKE O UTVRĐIVANJU LISTE LIJEKOVA HRVATSKOG ZAVODA ZA ZDRAVSTVENO OSIGURANJE**

Članak 1.

U Odluci o utvrđivanju Liste lijekova Hrvatskog zavoda za zdravstveno
osiguranje ("Narodne novine" broj 11/99) u članku 3. riječi: "Stupanjem
na snagu" zamjenjuju se riječima "Danom primjene".

Članak 2.

Ova Odluka stupa na snagu danom objave u "Narodnim novinama".

Klasa: 025-04/99-01/20
Urbroj: 338-01-04-99-1
Zagreb, 9. veljače 1999.

Predsjednik Upravnog vijeća
Hrvatskog zavoda za
zdravstveno osiguranje
**doc. dr. sc. Mate Ljubičić,**. v. r.

Odluka, NN 16/1999-340
## Odluka o izboru Milana Vukovića sucem Ustavnog suda Republike Hrvatske

### NN 17/1999 (18.2.1999.), Odluka o izboru Milana Vukovića sucem Ustavnog suda Republike Hrvatske

# **ZASTUPNIČKI DOM HRVATSKOGA DRŽAVNOG SABORA**

Na temelju članka 122. stavka 1. Ustava Republike Hrvatske Zastupnički
dom Hrvatskoga državnog sabora na sjednici 5. veljače 1999., donio je

## **ODLUKU**

### **O IZBORU SUCA USTAVNOG SUDA REPUBLIKE HRVATSKE**

I.

Za suca Ustavnog suda Republike Hrvatske bira se MILAN VUKOVIĆ.

II.

Izabrani sudac Ustavnog suda Republike Hrvatske stupit će na dužnost
na dan davanja prisege pred Predsjednikom Republike Hrvatske.

Klasa: 711-01/99-01/01
Zagreb, 5. veljače 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Odluka, NN 17/1999-343